# Bod 3 programu spoločného zasadnutia PS 2 a PS 4 16. marec 2022

(PS 2 – T 17, PS 4 – T56)

**Návrh nového spôsobu autorizácie podľa zákona o e-Governmente, tzv. fikcie autorizácie**

**Návrh MIRRI SR:**

Po vzore českého riešenia navrhuje MIRRI SR zaviesť v § 23 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov (ďalej len „zákon o e-Governmente“) **spôsob autorizácie elektronických podaní** pre osobu inú než orgán verejnej moci v prípadoch, kedy sa vyžaduje autorizácia, ktorá nahrádza v elektronickom svete vlastnoručný podpis:

* uznanie odoslania elektronického podania do elektronickej schránky orgánu verejnej moci prostredníctvom Ústredného portálu verejnej správy (ďalej len „ÚPVS“) alebo prostredníctvom špecializovaného portálu, ako náhrady za autorizáciu vo vlastnom zmysle slova tak, ako ju poznáme dnes, s použitím autorizačného „nástroja/prostriedku“.

Na účely elektronickej úradnej komunikácie a odoslania podania by sa v zmysle zákona o e-Governmente považovalo za dostatočne preukázané, že osoba, ktorá podanie odoslala, prejavila vôľu odoslať elektronické podanie a súhlasí s obsahom tohto podania.

Navrhovaný spôsob by predstavoval zjednodušenú alternatívu k autorizácii klikom podľa § 23 ods. 1 písm. a) bod 2 zákona o e-Governmente. Autorizáciu klikom sa zatiaľ navrhuje v zákone ponechať vzhľadom na zvažovanú možnosť využitia na iné účely, podľa výsledného posúdenia môže byť autorizácia klikom nahradená.

De facto ide o obdobné riešenie, aké sa dnes využíva v rámci ÚPVS na základe § 13 ods. 6 zákona o e-Governmente pri vybraných žiadostiach (napr. pri žiadosti o udelení oprávnenia na prístup a disponovanie s elektronickou schránkou, alebo napr. pri žiadosti o deaktiváciu elektronickej schránky), kedy sa vyžaduje opakovaná autentifikácia osoby pred odoslaním podania.

**Podmienky pre tento spôsob autorizácie:**

* ide výlučne o autorizáciu v prostredí ÚPVS alebo špecializovaného portálu (t. j. odosielateľom správy je systém ÚPVS alebo špecializovaného portálu),
* osoba je v elektronickej schránke autentifikovaná najmenej na úrovni „pokročilá“ podľa nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (ďalej len „nariadenie (EÚ) č. 910/2014“),
* podanie neobsahuje inú autorizáciu (napr. kvalifikovaný elektronický podpis),
* fikciu autorizácie nebude možné použiť, ak jej použitie osobitný predpis zakazuje.

Rozšírená alternatíva o autorizáciu viacerými osobami:

* ak ide o autorizáciu viacerými osobami, podanie musí byť „po celý čas do odoslania“ na danom portáli, t. j. musí prísť k úspešnej autentifikácii všetkých osôb.

Súbežne budú ponechané aj dnes ustanovené možnosti autorizácie.

Zároveň je potrebné zdôrazniť, že niektoré osobitné predpisy dnes explicitne stanovujú, že elektronické podania musia byť autorizované výlučne kvalifikovaným (zaručeným) elektronickým podpisom, a odporúčame v tejto súvislosti zvážiť legislatívnu zmenu. Príkladom sú napr. zákon č. 461/2003 Z. z. o sociálnom poistení, zákon č. 563/2009 Z. z. o správe daní (daňový poriadok) a o zmene a doplnení niektorých zákonov.

**Pracovný návrh znenia návrhu nového spôsobu autorizácie:**

V § 23 ods. 1 písm. a) zákona o e-Governmente sa na konci dopĺňa nový štvrtý bod, ktorý znie:

*„4. Elektronické podanie odoslané prostredníctvom ústredného portálu alebo špecializovaného portálu sa považuje za autorizované osobou, ktorá bola úspešne autentifikovaná na účely odoslania elektronického podania, ak takéto podanie neobsahuje autorizáciu podľa odseku 1, na autentifikáciu bol použitý autentifikátor, alebo spôsob autentifikácie zodpovedajúci najmenej úrovni pokročilá podľa osobitného predpisu20a) a ak ide o autorizáciu viacerými osobami je zabezpečené, že každá z týchto osôb prejaví vôľu odoslať elektronické podanie. Ustanovenia prvej vety sa nepoužijú, ak osobitný predpis ustanovuje inak, alebo ak osobitný predpis pre daný právny úkon vyžaduje úradné osvedčenie podpisu.“.*

Odkaz pod čiarou k odkazu 20a) znie:

„Čl. 8 ods. 2 nariadenia (EÚ) č. 910/2014.“.

Súvisiace ustanovenia v zákone:

**§ 13 ods. 6 zákona o e-Governmente (účinné znenie)**

*„Správca modulu elektronických schránok môže na účely autorizácie žiadosti o zriadenie, aktiváciu, zmenu a zrušenie oprávnení na prístup a disponovanie s elektronickou schránkou, deaktiváciu, opätovnú aktiváciu a zvýšenie úložnej kapacity elektronickej schránky vytvoriť autorizačný prostriedok, ktorý je prístupný prostredníctvom funkcie spojenej s príslušnou žiadosťou.“.*

Návrh na úpravu § 23 ods. 1 písm. a) druhého bodu v novele zákona o e-Governmente (zjednodušenie požiadaviek na autorizáciu klikom):

**V § 23 ods. 1 písm. a) druhý bod znie:**

*„2. použitím na to určenej funkcie ústredného portálu, alebo špecializovaného portálu, ktorá je podmienená úspešnou autentifikáciou, zodpovedajúcou najmenej úrovni zabezpečenia „pokročilá“ podľa osobitného predpisu,20a) alebo“.*